b'\n_START_ARTICLE_\nDokumentationscenter\n_START_PARAGRAPH_\nEt dokumentationscenter eller en dokumentationscentral er en organisatorisk enhed \xe2\x80\x93 selvst\xc3\xa6ndig eller del af en anden organisation, f.eks. et bibliotek. Et dokumentationscenter har som hoved\xc2\xadop\xc2\xadgave at indsamle og/eller videregive doku\xc2\xadmen\xc2\xadte\xc2\xadrede oplysninger. Da gr\xc3\xa6nsen imel\xc2\xadlem at levere dokumentation og information som regel er flydende eller uklar, taler man ofte om "informations- og dokumentationscentre" under et._NEWLINE_Begrebet anvendes ogs\xc3\xa5 i anden sammenh\xc3\xa6ng, fx har Udenrigsministeriet indtil for nylig haft "Sydgruppens dokumentationscentral" ligesom "Philosophers Index" udarbejdes af "Philosophy Documentation Center". Betegnelsen synes dog at blive fortr\xc3\xa6ngt af andre betegnelser som informationscenter eller videnscenter.\n_START_SECTION_\nHistorie\n_START_PARAGRAPH_\nHistorisk udspringer dokumentationscentre fra grundl\xc3\xa6ggeren af dokumentalistbev\xc3\xa6gelsen, Paul Otlet, der ogs\xc3\xa5 grundlagde det f\xc3\xb8rste "Office of Documentation". Da bibliografiske databaser vandt frem fra midten af 1960\'erne blev s\xc3\xb8gning i disse ofte foretaget i specielle dokumentationsafdelinger p\xc3\xa5 de store teknisk-naturvidenskabelige forskningsbiblioteker. Is\xc3\xa6r var dokumentationsafdelingerne ved det, der dengang hed "Danmarks Natur- og L\xc3\xa6gevidenskabelige Bibliotek" og "Danmarks Tekniske Bibliotek" vigtige. Med slutbruger-s\xc3\xb8gningernes indtr\xc3\xa6ngen omkring 1990 blev dokumentationsafdelingerne relativt nedtonet eller nedlagt mange steder.'